L-UE resqet aktar viċin li tadotta regoli ġodda li għandhom jiffaċilitaw il-mobilità transkonfinali tal-kumpaniji tal-UE. L-ambaxxaturi għall-UE, li ltaqgħu llum fil-Coreper, qablu dwar il-pożizzjoni tal-Kunsill dwar l-abbozz ta' direttiva dwar konverżjonijiet, mergers u diviżjonijiet transkonfinali tal-kumpaniji. Id-direttiva ser tippermetti lill-kumpaniji jgawdu l-benefiċċji kollha tas-suq uniku tal-UE. Hija tintroduċi proċeduri komprensivi għal konverżjonijiet u diviżjonijiet transkonfinali u tipprevedi regoli addizzjonali dwar mergers transkonfinali ta' kumpaniji b'responsabbiltà limitata stabbiliti fi stat membru tal-UE. Id-direttiva tistabbilixxi proċeduri li ser jipproteġu l-legalità ta' operazzjonijiet transkonfinali taħt l-ordnijiet legali nazzjonali kollha u fl-istess ħin ser tiżgura li l-impjegati u l-azzjonisti jkunu informati b'mod adegwat dwar l-impatt mistenni tal-operazzjoni. Barra minn hekk, hija tipprevedi sett ta' salvagwardji sabiex tipproteġi lill-azzjonisti u lill-impjegati kif ukoll lill-kredituri tal-kumpanija kkonċernata. Fl-aħħar, iżda mhux l-inqas, id-direttiva tħeġġeġ l-użu tal-għodod diġitali tul l-operazzjoni transkonfinali kollha u l-iskambju tal-informazzjoni rilevanti permezz tar-reġistri kummerċjali eżistenti u diġitalment interkonessi. Il-passi li jmiss Il-presidenza Rumena tal-Kunsill issa ser tibda n-negozjati mal-Parlament Ewropew bil-għan li jkun adottat l-abbozz tad-direttiva fl-ewwel qari. Test maqbul dwar konverżjonijiet, mergers u diviżjonijiet transkonfinali